《荔枝歌》
宋代·陈襄

番禺地僻岚烟锁，万树累累产嘉果。
汉宫坠落金茎露，秦城散起骊山火。
炎炎六月朱明天，映日仙枝红欲燃。
自古清芬不能遏，留得嘉名为椹仙。
上皇西去杨妃死，蛮海迢迢千万里。
华清宫阙阒无人，南来不见红尘起。
至今荣植遍闽州，离离朱实繁星稠。
一日为君空变色，千里凭谁速置邮。
可怜锦幄神仙侣，为饮凝漿涤烦暑。
绮筵不惜十千钱，酩酊秦楼桂花醑。
秦楼女子绣罗裳，凤箫鸣咽流宫商。
醉歌一曲荔枝香，席上少年皆断肠。

作者简介：（1017—1080）宋福州候官人，字述古，人称古灵先生。与陈烈、周希孟、郑穆友称“四先生”，倡理学。仁宗庆历二年进士。神宗朝为侍御史知杂事，论青苗法不便，出知陈州、杭州。后以枢密直学士知通进、银台司兼侍读，判尚书都省。尝荐司马光、苏轼等三十三人。有《古灵集》。